‘Wil Sanzaar hopelose, geruïneerde gemors hê?’Jaco Peyper – blaas in die Superrugby-eindstryd (Foto: Facebook SA Rugby) Dit lyk of die Sanzaar-base vasbeslote is om die Superrugbyeindstryd in ʼn “hopelose, geruïneerde gemors” te laat ontplof. Dis The New Zealand Herald (Auckland) se bitter woorde oor die aanstelling van Jaco Peyper as skeidsregter vir die kragmeting tussen die Lions en die Crusaders Saterdag op Ellispark. The Press (Canterbury) waarsku op sý beurt dat Sanzaar in dié opsig ʼn koorddans uitvoer. Volgens die Herald het Sanzaar slegs een taak met die oog op die eindstryd gehad – die aanstelling van neutrale wedstrydbeamptes – en dié het hy glo verbrou. Daar word steeds geteem oor Beauden Barrett se geel kaart. Rakende Sanzaar se standpunt dat Peyper die beste is, en op meriete aangestel is, bevraagteken die koerant die deursigtigheid van die aanslagproses. Ongeag The Press se voorbehoud, wys hy daarop dit verkeerd sal wees om Peyper se integriteit en vermoë te bevraagteken, en vooraf beskuldiging van vooroordeel is onsinnig en snert. Dit sal sy loopbaan skaad. Hy meen die Crusaders kan eerder oor die TV-skeidsregter, Marius Jonker, as oor Peyper bekommerd wees. Die blad roep ook in herinnering dat die Crusaders hul jongste vier wedstryde gewen het waarin Peyper die skeidsregter was. The Press se bekommernis spruit uit die moontlikheid dat Peyper onder die druk van die oomblik kan swig. “Dis veel gevra van ʼn skeidsregter om kalm te bly terwyl 60 000 van sy landgenote die Lions koorsagtig aanvuur om hul eerste titel te wen.” Die blad vrees Peyper moet dalk laat in die wedstryd ʼn moeilike beslissing vel. Gesien rugby se ingewikkelde reëls is dit heel moontlik, “en dan kan die duiwel los wees”.